o
Derek Prince Voittoisa läpimurto
Osa 1
Palautan mieliinne muutamia kohtia,
jotka valottavat sitä, mitä meidän on kestettävä.
Muistanette, että tarkastelimme Mat 24:ää. Jae 8:
"Mutta kaikki tämä on vasta synnytystuskien alkua"
ja seuraavat jakeet: "Silloin teidät pannaan ahtaalle,
monia teistä surmataan ja kaikki kansat vihaavat teitä Minun nimeni tähden."
Tässä yhteydessä kysyn kristityiltä: "Ketkä ovat jakeen "te"?"
Muistatteko vastauksen? Te = me.
"Monet silloin luopuvat, he kavaltavat toisensa ja vihaavat toinen toistaan.
Monta väärää profeettaa ilmaantuu, ja he johtavat useita harhaan.
Ja kun laittomuus lisääntyy, monien rakkaus kylmenee."
Tällaista tulemme kokemaan.
Selviytyminen voittoisana ei ole pikku juttu.
2 Tim 3: "Sinun on tiedettävä, että viimeisinä päivinä koittavat
vaikeat ajat." Meitä odottavat vaikeat ajat.
"Silloin ihmiset rakastavat vain itseään ja rahaa,
he ovat rehenteleviä ja pöyhkeitä, vanhemmilleen tottelemattomia.
He ovat kiittämättömiä, jumalattomia, rakkaudettomia, leppymättömiä,
panettelevia, väkivaltaisia ja raakoja, kaiken hyvän vihollisia, petollisia,
häikäilemättömiä ja järjettömiä.
He rakastavat enemmän nautintoja kuin Jumalaa,
he ovat ulkonaisesti hurskaita, mutta kieltävät uskon voiman."
Tällaista me joudumme kestämään. Seuraavaksi Rom 8: 36-37:
"On kirjoitettu: - Sinun tähtesi meitä surmataan kaiken aikaa,
meitä kohdellaan teuraslampaina. (Seuraava jae sanoo)
Mutta kaikissa näissä ahdingoissa meille antaa riemuvoiton
Hän, joka on meitä rakastanut."
Meidän on kyettävä sanomaan myönteistä ja kielteistä.
Meitä surmataan kaiken aikaa ja kohdellaan kuin teuraslampaita.
Tämä tarkoittaa meitä, uskovia. Mutta kaikissa ahdingoissa olemme voittajia
Hänessä, joka on meitä rakastanut.
Kysyin kerran Herralta, että mitä on olla enemmän kuin voittaja.
Tunsin, että Hänen vastauksensa oli: kun joudut koettelemukseen, niin
selviät siitä rikkaampana kuin mitä olit ennen koettelemusta.
Et selviä vain voittajana vaan saat sotasaalista.
Näin Jumala pitää meistä huolta.
Miten voimme päästä osallisiksi voittoisasta elämästä?
Luen 1 Joh 2:12- 17.
"Älkää rakastako maailmaa, älkää sitä, mikä maailmassa on.
Jos joku rakastaa maailmaa, Isän rakkaudella ei hänessä sijaa."
On siis kaksi toisensa poissulkevaa asiaa:
Joko sinussa on sijaa Isän rakkaudelle tai maailman rakastamiselle.
Nämä kaksi eivät sekoitu keskenään.
"Sillä mitä kaikkea maailmassa onkin, ruumiin halut, silmien pyyteet
ja mahtaileva elämä, se kaikki on maailmasta, ei Isästä."
Johannes käyttää sanaa "maailma" kymmenisen kertaa useammin
kuin muut evankeliumien kirjoittajat. Mikä on "maailma"?
Se ei ole vain lajitelma syntisiä ihmisiä.
Minä määrittelen maailman näin: Maailma käsittää kaikki ne,
jotka eivät ole Jumalan asettaman hallitsijan, Jeesuksen,
vanhurskaan hallitusvallan alla.
Kaikki ne, jotka eivät ole Hänen, kuuluvat maailmaan.
Saatat sanoa, että maailmassa on hyviä ja mukavia ihmisiä.
Kun heidät haastaa kysymällä:
Haluatko varauksettomasti elää Jeesuksen Herruuden alaisena?,
niin huomaat, miten mukavia ihmisiä he ovat.
He ovat mukavia kaikessa muussa, mutta ei tässä.
Johannes jatkaa: "Ja maailma himoineen katoaa ..."
Kaikki mitä maailman ihmiset haluavat ja himoitsevat,
mistä he kilpailevat ja tappelevat katoaa ja on väliaikaista.
Sitten seuraa kohta, jota korostan:
"...mutta se, joka tekee Jumalan tahdon, pysyy iäti."
Tämä on avain selvitä voittoisana.
Se, joka tekee Jumalan tahdon, pysyy iäti.
Toisin sanoen on suostuttava Jumalan tahtoon.
Kun suostut Jumalan tahtoon, olet yhtä voimakas ja voittamaton
kuin itse Jumalan tahto. Jumalan tahtoon suostuminen
on ainoa avain paitsi selviytyä myös voittaa ja saada sotasaalista.
Sinun on selvitettävä mikä Jumalan tahto on.
Selitän lyhyesti kolme Jumalan tarkoitusta ja tahtoa,
jotka on selkeästi ilmoitettu Raamatussa.
Mat 6:10. Tämä on Jumalan tahdon ylin ilmaisu maailman ihmisille.
Se on osa Isä meidän -rukouksen alkua.
Saarnasin tästä Unkarissa, Tsekissä ja Saksassa.
Tarkoitukseni oli kertoa kuulijoille mikä Jumalan tahto on,
mutta pysähdyin rukouksen alkusanoihin.
"Isä meidän, joka olet taivaissa..." Sanoin noille rakkaille ihmisille, että
toivottavasti ymmärrätte, että teillä on Isä.
Ette ole hylättyjä, teitä ei ole jätetty oman onnenne nojaan,
ette ole vähäarvoisia. Jos uskotte Jeesukseen,
kuulutte maailman parhaaseen perheeseen.
Ei teidän tarvitse koskaan olla murheellisia
eikä tuntea itseänne alempiarvoisiksi.
Kun Tsekissä aloin puhua näin, etupenkin naiset alkoivat itkeä.
Sanoin, että tiedän mikä heidän ongelmansa on.
En voi jatkaa saarnaamista ja jättää heitä itkemään,
kun kerran tiedän, mikä ongelma on.
Aloin puhua ihmisistä, jotka tuntevat itsensä hylätyiksi ja
arvottomiksi ja joilta puuttuu omanarvontunto.
Selitin, että ongelma on se, että vaikka olet Jumalan lapsi,
et tiedä, että sinulla on Isä. Ehkä sinulla ei ole maallista isää,
mutta sinulla on Isä taivaassa, joka rakastaa sinua.
Hän on kaikkivaltias ja Hän haluaa sinun parastasi juuri nyt.
Kysyin joka paikassa, kuinka moni tuntee olevansa hylätty,
ei-toivottu ja arvoton. Suurin osa kuulijoista nousi seisaalleen.
Nyt tulemme siihen miksi haluan lukea Mat 6:10.
Johdatan Isä meidän - rukouksen ensimmäiseen rukoukseen.
Tämä on tärkein rukous kaikelle Jumalan kansalle.
"Tulkoon Sinun valtakuntasi.
Tapahtukoon Sinun tahtosi myös maan päällä niin kuin taivaassa."
Mikä on Jumalan ja Hänen kansansa tärkein päämäärä?
Tulkoon Jumalan valtakunta maan päälle.
Se menee kaiken muun tarpeen ja tilanteen edelle.
Jeesus tuli siksi, että Hän toi Jumalan valtakunnan maan päälle.
Me olemme Hänen palvelijoitaan ja Hänen kansaansa,
joka auttaa näin tapahtumaan.
Se on elämässäsi etusijalla. On tärkeämpää auttaa
Jumalan valtakuntaa tulemaan maan päälle kuin
ansaita rahaa tai syödä tai kasvattaa lapsia.
Meidän tulee olla välikappaleita tuomassa Jumalan valtakuntaa.
Se on Jumalan listalla ensimmäisenä. Jos haluamme olla Jumalalle mieleen,
niin sen tulee olla ensimmäisenä myös meidän listallamme.
Kun suostut Jumalan tahtoon, sinä elät Jumalan tahdossa.
Silloin teet Jumalan tahdon ja olet horjumaton
ja yhtä vahva ja luja kuin Jumalan tahto itse.
Katsotaan Mat 6:33.
"Etsikää ennen kaikkea Jumalan valtakuntaa ja
Hänen vanhurskasta tahtoaan, niin teille annetaan
kaikki tämäkin (kaikki mitä päivittäin elämässä tarvitsemme).
Minulla on ollut monesti heikkouksia, olen usein ollut Jumalalle pettymys,
mutta yli 50 vuotta olen etsinyt ennen kaikkea Jumalan valtakuntaa ja
Hänen vanhurskasta tahtoaan.
Hän on aina antanut minulle sen mitä olen tarvinnut.
Ei tarvitse tavoitella mitään vaan uskoutua Jumalan valtakunnan varaan.
Etsikää ennen kaikkea Jumalan valtakuntaa.
Kyse on jälleen tärkeysjärjestyksestä. Ensimmäisellä sijalla elämässäsi
on olla välikappale tuomassa Jumalan valtakuntaa maan päälle.
Kun suostut Jumalan tahtoon, Hän antaa sinulle vastuuta ja
varustaa sinut ja avaa sinulle ovia.
Olen oppinut kokemuksesta, että jos oikein haluan jotain
ja rukoilen saadakseni sen, harvoin tapahtuu mitään,
koska se mitä haluan, ei ole Jumalan tahdon mukaista.
Useimmat elämäni tärkeimmät asiat
ovat minun näkökulmastani tapahtuneet sattumalta.
Kerron, miten minusta tuli USA:n siirtolainen.
En ollut koskaan harkinnut muuttaa asumaan USA:han.
Ajattelin, että jos jossain niin siellä on tarpeeksi saarnaajia.
Olin Kanadassa ja halusin käydä amerikkalaisen pastorin luona,
joka on armeijakaverini Lähi-idän ajoilta.
Hän kutsui minut Minneapolisiin puoleksi vuodeksi.
Olin matkassa vaimoni Lydian ja pienen afrikkalaisen
adoptiotyttäremme kanssa. Tytöstä ei ollut papereita
paitsi että hänen nimensä oli minun passissani.
Tulimme rajalle Pohjois-Dakotassa. Meiltä kysyttiin matkan tarkoitusta.
Vastasin, että vierailemme ystävän luona. "Kuinka pitkäksi aikaa?"
"Puoleksi vuodeksi." Tullimies sanoi, että se on liian pitkä aika vierailuun.
Olen ollut monesti tekemisissä maahanmuuttoviranomaisten kanssa
eri maissa, koska meillä oli kahdeksan adoptiotyttöä,
joiden kanssa piti päästä moniin paikkoihin.
Tiesin, ettei heidän kanssaan kannata väitellä.
Sanoin vain, että ehkä voit auttaa meitä.
Hän katsoi vaimoani ja pientä mustaa tyttöä ja sanoi:
"Tulkaa sisään. Katsotaan mitä tehdään.
Tulkaa Minneapolisiin ja me järjestämme teille siirtolaispaperit."
En koskaan suunnitellut enkä edes ajatellut sitä.
Tulin Minneapolisiin helmikuussa 1963,
mikä ei ole paras vuodenaika varsinkin kun tulimme Itä-Afrikasta.
Siitä lähtien olen asunut USA:ssa. Maahanmuuttopaperini järjestyivät,
sain green cardin ja Yhdysvaltain kansalaisuuden 1970.
Tämä on ollut merkittävimpiä Jumalan tahdon johdatuksia elämässäni.
En suunnitellut sitä vaan Jumala suunnitteli sen.
On parempi antaa Jumalan suunnitella elämää
kuin suunnitella sitä omin avuin. Ei meidän kuitenkaan tule olla
välinpitämättömiä tai jättää rukoilematta,
mutta Jumalan tiet ja ajatukset ovat korkeampia kuin meidän.
Ylevimmätkin suunnitelmamme ovat vähäisempiä kuin
Hänen suunnitelmansa elämässämme.
Tarkastelkaamme lähemmin miten voit suostua Jumalan tahtoon.
Otan esiin kolme toisiaan seuraavaa päätöstä, jotka on tehtävä.
Ensin, on sitouduttava Jumalan valtakuntaan. Mat 6:33:
"Etsikää ensin Jumalan valtakuntaa ja Hänen vanhurskasta tahtoaan..."
Mat 10:7-8 Jeesus lähettää matkaan 12 apostolia ensimmäistä kertaa.
Hän antaa tämän ohjeen:
"Julistakaa, että taivasten valtakunta on tullut lähelle."
Tämä on evankeliumin sanoma. Harvoin sitä nykyään julistetaan.
Olen tutkinut asiaa monesti, mutta tietääkseni apostolit
eivät koskaan pitäneet parantumis- eikä kastekokouksia.
He julistivat yksinkertaisesti, että Jumalan valtakunta on tullut lähelle.
Liity mukaan, jos haluat ja jos täytät ehdot.
Ei tietenkään ole väärin rukoilla paranemista.
Mutta apostolit eivät näytä toimineen niin.
He julistivat valtakuntaa. Jos täytät ehdot, voit liittyä mukaan.
Ellet täytä ehtoja, jäät valtakunnan ulkopuolelle.
Mat 24:14, moni jo tietää miten jae kuuluu:
"Tämän valtakunnan evankeliumi julistetaan kaikkialle maailmaan ..."
Ei siis julisteta syntien anteeksisaamisen tai
paranemisen tai kielillä puhumisen evankeliumia,
vaan valtakunnan evankeliumia. Sanoma ei ole muuttunut.
Sanoma Kuninkaan valtakunnasta alkoi noin ja päättyy noin.
Valaisen tätä kuvailemalla erään ihmisryhmän reaktiota Tessalonikassa,
jonne apostolit tulivat. Oli tavallista, että Paavalin tultua paikalle
syntyi mellakka. Kyseessä oli joko mellakka tai herätys tai molemmat.
Olin lähetyssaarnaajaryhmän kanssa Itä-Afrikassa
juuri ennen menoani Kanadaan ja USA:han.
He olivat rakkaita veljiä ja he suunnittelivat avaavansa
uuden kirkon uudella alueella. Eräs heistä sanoi:
"Tehkäämme heistä vihaisia tai iloisia,
mutta tietäkööt, että me olemme täällä." Näin minäkin ajattelen.
Pahinta on, jos ihmiset eivät tiedä, että julistajia on paikalla.
Paavali ja Silas tulivat Tessalonikaan ja siellä syntyi mellakka.
Ihmiset halusivat ottaa Paavalin kiinni,
mutta avustajat veivät hänet salaa pois.
Apt 17:6: "Kun näitä (Paavali ja Silas) ei löytynyt, he raahasivat Jasonin ja
joitakin muita veljiä kaupungin viranomaisten luo ja huusivat:
Nyt ne koko maailman villitsijät ovat tulleet tännekin."
Kysyn nyt teiltä, että kutsuttaisiinko meitäkin maailman villitsijöiksi?
Me olemme joskus liian kohteliaita ja varovaisia.
Teemme melkein mitä vain välttääksemme ihmisten suututtamista.
Antaa kaiken olla ennallaan siitäkin huolimatta,
että olot ovat saatanan hallinnassa.
"Nyt ne koko maailman villitsijät ovat tulleet tännekin ja
Jason (joka oli tullut uskoon) on ottanut heidät kotiinsa.
Kaikki he rikkovat keisarin säädöksiä ja
pitävät kuninkaana toista miestä, erästä Jeesusta."
Opimme jotain tästä vastarinnasta.
Näin tämä mies ymmärsi heidän sanomansa.
Hän ei maininnut mitään syntien anteeksiannosta
eikä paranemisesta vaan hän sanoi,
että nämä ihmiset puhuvat toisesta kuninkaasta.
Miksi? Siksi, että he julistivat valtakuntaa.
Se suututti paikalliset viranomaiset. He rikkovat keisarin säädöksiä.
Eräs rautaesiripun takainen uskova sanoi aikoinaan,
että jos ihmisille sanoo "Jeesus rakastaa sinua",
kukaan ei vihastunut, mutta jos sanoo, että "Jeesus on Kuningas",
niin joudut vankilaan.
Tästä näemme, ettemme julista sanoman ydintä.
On toinen kuningas ja hänen valtakuntansa evankeliumi.
Tämä valtakunta on tulossa. Voit päästä siihen tai
jäädä sen ulkopuolelle, mutta et voi estää sen tulemista.
Tämä on mahtava sanoma. Se ei aina tee julistajastaan suosittua.
Kun he julistivat valtakunnan sanomaa, tapahtui kaikenlaista.
Sairaat paranivat ja pahoja henkiä ajettiin ulos,
mutta he eivät koskaan järjestäneet erillisiä tilaisuuksia
näitä tarkoituksia varten. He julistivat yhtä sanomaa:
evankeliumia, hyvää sanomaa valtakunnasta.
Tähän meidänkin tulee suostua. Olemme täällä osana sitä työvoimaa,
joka tuo Jeesuksen Kristuksen valtakunnan maan päälle.
Suhtaudun täysin pessimistisesti siihen, että maailman ongelmat
voi ratkaista inhimillisin ja humanistisin voimin.
En usko, että ihmiset pystyvät ratkaisemaan ongelmansa.
En usko, että ongelmat kuten sodat, sairaudet tai köyhyys
voitaisiin ratkaista ihmisten suunnitelmin.
Jos kaikki olisi ihmisten varassa, olisin täysi pessimisti, mutta en ole,
koska uskon, että toinen valtakunta on tulossa. Se ei ole kaukana.
On tulossa Kuningas, joka hallitsee vanhurskaasti.
Vanhurskaus antaa myös rauhan.
Kun tutkii Raamatun opetusta rauhasta,
niin muuta lupausta rauhasta ei anneta kuin vanhurskaus.
Siksi koko Lähi-idän rauhanprosessi on farssi.
He yrittävät saada aikaan rauhaa, ilman vanhurskautta.
Raamattu sanoo:
"Jumalattomilla ei ole rauhaa, sanoo minun Jumalani."
Ensimmäinen tehtäväsi on suostua Jumalan tahtoon,
julistaa Jumalan valtakuntaa ja auttaa sen tulemista maan päälle.
Toinen tehtävä on samankaltainen.
Sinun on täytettävä Jeesuksen seurakunnalleen antama
viimeinen käsky, Mat 28:19 >.
Menin brittiarmeijaan en vapaaehtoisesti
vaan pakosta 12.9.1940.
Muistan päivän, koska se oli äitini syntymäpäivä.
Ensimmäiseksi kenraali opetti meitä ja sanoi:
älkää ottaka minusta mallia, vaan tehkää kuten sanon.
Jumalan valtakunnassa emme voi sanoa niin.
Meidän tulee olla mallina.
Emme voi antaa ihmisille ohjeita, joita emme itse noudata.
Armeijassa opetettiin, että annettu käsky on voimassa
kunnes joku, jolla on valta, kumoaa sen.
Tietämättömyys käskyistä ei oikeuta rikkomaan niitä.
Näin on laita myös Jumalan armeijassa.
Minua hymyilyttää, kun Jumalan kansa sanoo olevansa armeija,
koska se on kaukana armeijasta. Kun menin armeijaan
kuningas Yrjö VI:n aikana, en saanut kuninkaalta vakuutusta,
ettei minun tarvitse menettää henkeäni.
Siltä pohjaltahan yksikään sotilas ei mene armeijaan.
Samalla perusteella ei ole oikeutta liittyä myöskään Jeesuksen armeijaan,
sillä siinäkin voi henki mennä.
Älä julistaudu sotilaaksi, jos tarkoituksesi on itsesuojelu.
Luen Jeesuksen sanat Mat 28:18-20:
"Minulle on annettu kaikki valta taivaassa ja maan päällä."
On tärkeää tietää kenellä on kaikki valta.
Ei vain valtaa vaan täysi valta.
Valta on uskottu yhdelle henkilölle ja Hänen nimensä on Jeesus.
Sanottuaan tämän ja tehtyään kertakaikkisen selväksi
kelle valta on annettu, Jeesus jatkaa:
"Menkää siis ja tehkää kaikki kansat Minun opetuslapsikseni:
kastakaa heitä Isän ja Pojan ja Pyhän Hengen nimeen ja
opettakaa heitä noudattamaan kaikkea
mitä Minä olen käskenyt teidän noudattaa. Ja katso,
Minä olen teidän kanssanne kaikki päivät maailman loppuun asti."
Kuinka monista kansoista Hän kehottaa tekemään opetuslapsia?
Kaikista kansoista. Olemmeko tehneet niin?
Ei suinkaan. 2000 vuotta on kulunut ja paljon on yhä tekemättä.
Sanon vielä, että Jeesus ei käskenyt hankkimaan seurakuntaan jäseniä.
Hän sanoi, että tehkää heidät opetuslapsiksi.
Suurimpia ongelmia seurakunnissa on se,
että niissä on sellaisia jäseniä, jotka eivät ole opetuslapsia.
Heidän elämänsä on ristiriidassa sanomamme kanssa.
Ellet ole vielä aloittanut työtä Herran hyväksi,
aloita opetuslapsista, älä seurakunnan jäsenistä.
Jos teette opetuslapsia, niin aikaa myöten seurakunnan jäsenistäkin
tulee opetuslapsia. Suurin (Amerikan) seurakuntien ongelma on,
että olemme hankkineet seurakuntaan jäseniä jotka eivät ole opetuslapsia.
Siinä ja siinä seurakunnassa on niin monta tuhatta jäsentä.
Se on mahtavaa, mutta moniko heistä on opetuslapsi?
Opetuslapsi on sellainen, joka noudattaa opetusta ja
on luopunut elämästään. Jeesus sanoi, että
yksikään teistä ei voi olla Minun opetuslapseni,
ellei hän luovu kaikesta, mitä hänellä on.
Näin meitä kehotetaan tekemään,
mutta ongelmamme on tottelemattomuus.
Emme noudata Komentajan käskyjä.
Jeesus kehottaa kastamaan Isän ja Pojan ja Pyhän Hengen nimeen.
Vesikaste merkitsee sitoutumista opetuslapseuteen.
Jos ihmiset eivät halua tulla opetuslapsiksi ja luopua elämästään,
heitä ei pitäisi kastaa, koska kasteessa heidät haudataan
ja he nousevat kuolleista.
Uudessa Testamentissa vesikaste on yhtä tärkeä kuin
Pyhän Hengen kaste. Se on ratkaiseva askel. Se on tärkeä.
Jeesus sanoi: "Menkää kaikkialle maailmaan ja
julistakaa evankeliumi kaikille luoduille.
Joka sen uskoo ja saa kasteen, on pelastuva."
En löydä UT:sta yhtään tapausta helluntaipäivän jälkeen, että
kukaan pelastuisi ilman vesikastetta.
Jos joku sanoo olevansa uudelleen syntynyt ja
uskoo Jeesukseen, mutta ei ole kastettu upottamalla, hän ottaa riskin,
sillä UT:ssa ei ole takuita, että ihminen pelastuisi ilman kastetta.
Ymmärtänet tämän.
Älkää menkö tälle linjalle: "Jos haluat kasteelle, niin meillä
on kastejuhla parin viikon päästä. Pannaan nimi listaan."
UT:ssa ei kasteeseen suhtauduttu näin.
Jumala vieraili Filippin vanginvartijan kodissa,
ja ota huomioon, sitä ennen vankila järkkyi maanjäristyksessä.
Kun vartija ja hänen perhekuntansa tuli uskoon,
heidät kaikki kastettiin heti yöllä eikä odoteltu päivän valkenemista.
Vesikaste on niin tärkeä.
Jos haluat tilata Derek Princen opetuksia, -
ota yhteyttä ja pyydä tuoteluetteloamme.
Yhteystietomme näkyvät ruudussa.
Suomennos: Kai Mäkelä